Verdagtes vas ná plaasaanvalArgieffoto Twee verdagtes is in hegtenis geneem in verband met ŉ plaasaanval in Bultfontein in die Vrystaat. Volgens ŉ verklaring het die polisie se teen-bende-eenheid gereageer op inligting oor ŉ plaasaanval Vrydag, waartydens ŉ bejaarde egpaar deur onbekende aanvallers aangeval is. ŉ Familielid het egter op die rowers afgekom en hulle het in ŉ maroen Golf op die vlug geslaan. “Die eenheid het inligting ontvang hieroor en kon die verdagtes se motor suksesvol voorkeer op die Wesselsbronpad naby Welkom,” lui die polisieverklaring. Twee verdagtes, 44 en 45 jaar oud, is in hegtenis geneem. Verdere ondersoek het die polisie gelei na ŉ plek in Odendaalsrus waar die groep met medepligtiges sou ontmoet om die buit te verdeel. Drie onbekende mans is hier onverhoeds deur die polisie betrap en het die toneel gevlug. Hulle het selfone en ŉ plasmaskerm‑TV agtergelaat wat tydens die plaasaanval gebuit is. Die Golf is ook op beslag gelê. “Die ondersoek duur voort en die verdagtes sal eersdaags in die hof verskyn.”